તાપી જિલ્લાના સોનગઢ તાલુકામાં ગત રાત્રે અતિ ભારે વરસાદ વરસ્યો હતો. જેની અસર આજે સવારથી જ બારડોલીમાં પણ જોવા મળી હતી. ભારે વરસાદને પગલે સોનગઢનો ડોસવાડા ડેમ ઓવરફ્લો થઈ જતાં બારડોલીથી પસાર થતી મીંઢોળા નદીમાં પાણીની આવકમાં જબરદસ્ત વધારો થયો હતો અને બે કાંઠે વહેવા લાગી હતી. નદીમાં પાણી વધતાંની સાથે જ બારડોલી નગરપાલિકાનો ફાયર વિભાગ પણ હરકતમાં આવી ગયો હતો. ફાયર ઓફિસર પીબી ગઢવી અને તેમની ટીમ બપોરના સમયે નદીકિનારે આવેલ ભૂંડ ફળિયા, તલાવડી મેદાન, કોર્ટની સામેના ખાડામાં રહેતા લોકોને રૂબરૂ મળી સાવચેત કર્યા હતા. તેમણે નદી કિનારે રહેતા તમામ લોકોને નદીમાં વધી રહેલ પાણી અંગે વાકેફ કરી તેમની કીમતી ચીજવસ્તુઓ તેમજ અન્ય સામાન સાથે સુરક્ષિત સ્થાને ખસી જવાની સૂચના આપવામાં આવી છે. મોડી સાંજ સુધીમાં ભૂંડ ફળિયા, તલાવડી મેદાન, કોર્ટની સામેના ખાડામાં પાણી પ્રવેશવાની શક્યતાને પગલે વહીવટી તંત્ર પણ સાબદું થઈ ગયું છે. બારડોલીમાં ઘણા સમય પછી મીંઢોળા નદીમાં પાણી આવતા લોકો પણ નવા બનેલા બ્રિજ પર ઉછાળા મારતું પાણી જોવા ઉમટી પડ્યા હતા. બીજી તરફ બારડોલીમાં પણ રિમઝીમ વરસાદ વરસતો રહ્યો હતો.